Indijos ir regiono ekonominės naujienos
2026-08-01 – 2026-08-31

🔹 REGIONO EKONOMIKOS PULSAS:

	Lietuvos eksportuotojams aktuali informacija (parodų lentelę žr. žemiau)

	INDIJA

	2026-08-27
	PPO 2026 m. Indijos prekybos politikos apžvalgoje teigiamai įvertinta pažanga skaitmeninant prekybos procedūras, gerinant muitinės procesus ir plečiant prekybos susitarimų tinklą, tačiau prekybos partneriai ir toliau kelia susirūpinimą dėl Indijos prekybos politikos nuspėjamumo ir skaidrumo, ypač dėl staigių tarifų ir eksporto ribojimų pokyčių, techninių reglamentų ir kokybės kontrolės reikalavimų (QCO), taip pat sudėtingų leidimų ir atitikties procedūrų. PPO nariai taip pat ragino toliau gerinti „faceless“ muitinės sistemos veikimą, duomenų ir skaitmeninės prekybos reguliavimo aiškumą bei mažinti prekybos sąnaudas.
	https://www.natstrat.org/articledetail/publications/wto-trade-policy-review-for-india-strengthening-competitive-advantage-285.html 

	2026-08-17
	Vizhinjam tarptautinis uostas Kerala valstijoje nuo rugpjūčio 18 d. pradeda visos apimties eksporto–importo operacijas, pereidamas iš perkrovimo (transshipment) uosto į tarptautinės prekybos vartus. Kartu Kerala Vyriausybė pradeda „Mission Samudra“ iniciatyvą, kuria siekiama aplink uostą sukurti platesnį pramonės ir logistikos centrą, apimantį aštuonis pramonės klasterius, tris naujus miestus ir 600 km valstijos pakrantę. Iniciatyvai numatytas 4 mlrd. rupijų (apie 40 mln. eurų) katalizinis fondas. Bandomojo etapo metu iš Vizhinjam į Valensiją (Ispanija) jau išgabentas pirmasis eksporto konteineris.
	https://economictimes.indiatimes.com/news/india/vizhinjam-international-seaport-to-launch-full-scale-export-import-operations-on-august-18-revolutionizing-keralas-maritime-trade/articleshow/133290822.cms?from=mdr 

	2026-08-06
	Indijos vyriausybė rengia išsamias muitinės procedūrų gaires 100 pagrindinių importuojamų prekių, siekdama suvienodinti nuotolinio („faceless“) muitinio įforminimo tvarką, sumažinti ginčų ir prekių įforminimo laiką bei sudaryti sąlygas verslui sklandžiau pasinaudoti neseniai sudarytų laisvosios prekybos susitarimų teikiamomis tarifinėmis lengvatomis. Tai bus tolesnis „faceless customs“ sistemos, kuria siekiama panaikinti tiesioginį muitinės pareigūnų ir verslo kontaktą, didinti skaidrumą ir pereiti prie technologijomis grindžiamo muitinio įforminimo, reformos etapas.
	https://economictimes.indiatimes.com/news/economy/foreign-trade/govt-drafts-customs-playbook-for-100-imports-to-streamline-fta-benefits/articleshow/132967139.cms?from=mdr 

	2026-08-05
	Gurjit Singh, buvusio Indijos ambasadoriaus Vokietijoje, komentare teigiama, kad po sausį užbaigtų ES–Indijos LPS derybų pagrindinis dėmesys dabar turi būti skiriamas susitarimo įgyvendinimui. Be prekybos, kaip svarbios ES–Indijos bendradarbiavimo sritys įvardijamos gynybos pramonė, kibernetinis ir jūrų saugumas, taip pat technologinis atsparumas – DI, kvantinės technologijos, patikimos telekomunikacijos, puslaidininkiai, žaliasis vandenilis ir kritinės žaliavos. Pabrėžiama, kad Europos technologiniai pajėgumai ir Indijos mastas bei sparčiai plėtojama skaitmeninė infrastruktūra yra vienas kitą papildantys, tačiau tam reikalingos bendros inovacijos, investicijos ir didesnis reguliacinis suderinamumas. Taip pat akcentuojamas poreikis konkrečiais projektais stiprinti ES „Global Gateway“ ir Indijos junglumo iniciatyvų sąveiką, įskaitant infrastruktūros, skaitmeninio junglumo ir žaliosios energetikos investicijas.
	https://www.newindianexpress.com/opinion/2026/Aug/04/after-two-decades-of-talks-a-year-long-push-towards-action 

	Lietuvos verslo plėtrai užsienyje aktuali informacija

	INDIJA

	2026-08-28
	Indija supaprastino gynybos eksporto procedūras – rugpjūčio 27 d. atnaujintas Gynybos eksporto standartinių procedūrų (SOP) ir Bendrosios eksporto licencijos (OGEL) režimas, siekiant mažinti administracinę naštą ir sudaryti Indijos gynybos įmonėms geresnes sąlygas patekti į užsienio rinkas. Atsisakyta suinteresuotųjų šalių konsultacijų dėl neletalių gynybos prekių eksporto į daugumą paskirties šalių, išlaikant papildomas apsaugos priemones jautrioms šalims, taip pat konsultacijų dėl eksporto į tarptautines parodas ir konkursus. OGEL taikymas išplėstas, jos galiojimas pratęstas nuo dvejų iki trejų metų, o vienas iš esminių pakeitimų – galimybė ją taikyti eksportui į platesnį šalių ratą, išskyrus jautrias / neigiamame sąraše esančias šalis bei šalis, kurioms taikomos JT Saugumo Tarybos sankcijos ar ginklų embargai (tačiau konkretus jautrių / neigiamame sąraše esančių šalių sąrašas atnaujintame SOP nėra pateikiamas).
	https://www.pib.gov.in/PressReleasePage.aspx?PRID=2304130&reg=3&lang=1

https://defenceexim.gov.in/WriteReadData/home_pdf/Export%20SOP%20dated%2027%20August%202026.pdf


	2026-08-27
	S&P Global Ratings patvirtino Indijos valstybės kredito reitingą „BBB“ su stabilia perspektyva, pažymėdama dinamišką ir sparčiai augančią ekonomiką, politikos stabilumą bei dideles investicijas į infrastruktūrą. Agentūra prognozuoja, kad Indijos ekonomikos augimą ir toliau palaikys viešosios investicijos bei vartojimas.
	https://theprint.in/economy/sp-affirms-indias-bbb-sovereign-rating-cites-dynamic-economy-policy-stability/3026804/?amp 

	2026-08-21
	Indija planuoja sukurti „žaliąjį kanalą“ ES ir JK investuotojams siekiant paspartinti investicinių projektų derinimą ir įgyvendinimą, panašiai kaip šiuo metu veikiantys „Japan Plus“ ir „Korea Plus“ modeliai. JK yra šešta pagal dydį užsienio investuotoja Indijoje; šalyje veikia apie 667 britų įmonės, kuriose dirba daugiau kaip 500 tūkst. žmonių. Tuo pat metu artėjama prie Indijos ir ES LPS užbaigimo, kurį tikimasi pasirašyti iki 2026 m. pabaigos. „Žaliasis kanalas“ taip pat būtų derinamas su finansų sektoriaus liberalizavimu – Indija neseniai leido iki 100 proc. užsienio kapitalo investicijas į draudimo sektorių ir padidino užsienio investicijų ribą bankininkystėje iki 74 proc.
	https://economictimes.indiatimes.com/news/economy/policy/india-weighs-facilitating-european-uk-investments-via-green-channel/articleshow/133386166.cms?from=mdr 

	2026-08-21
	Straipsnyje teigiama, kad Indijai reikalingas Nacionalinis kibernetinis rezervas (National Cyber Reserve Force), kuris krizės metu leistų greitai mobilizuoti privačiame sektoriuje, akademinėje bendruomenėje ir tyrimų institucijose esančius kibernetinio saugumo specialistus. Pagrindinė priežastis – dabartinė valstybės sistema fragmentuota, o pažangiausi kibernetiniai gebėjimai daugiausia sutelkti privačiame sektoriuje. Siūlomas hibridinis modelis, kuriame rezervą administruotų civilinė-karinė taryba, o krizės metu operacinę kontrolę perimtų Defence Cyber Agency. Kaip modeliai nagrinėjami Estijos savanorių Cyber Defence Unit, Izraelio rezervistų sistema ir JAV National Guard. Ypač akcentuojama, kad Indijai aktualiausias būtų viešojo ir privataus sektorių mobilizavimo modelis, pritaikant jau egzistuojančią Territorial Army sistemą.
Kartu siūloma priimti specialų Cyber Reserve Act, sukurti specializuotą „Cyber and Emerging Tech“ kategoriją Territorial Army, steigti regioninius kibernetinio mokymo centrus Bengaluru, Hyderabad ir Pune bei sukurti kritinės infrastruktūros „Reserve Wing“. 
	https://www.natstrat.org/articledetail/publications/building-india-s-national-cyber-reserve-force-feasibility-models-and-strategic-value-284.html 

	2026-08-18
	Indija tęsia gynybos pramonės indigenizaciją – Gynybos ministerija paskelbė šeštąjį „Positive Indigenisation List“ (PIL), į kurį įtraukti 405 strategiškai svarbūs komponentai, kurių importas bus ribojamas, siekiant jų tiekimą perkelti į vietinę gynybos pramonę. Sąraše – orlaivių, šarvuotų platformų, karo laivų ir raketų sistemų komponentai, taip pat gynybos elektronika (radarai, sonarų ir ugnies valdymo sistemos, palydovinio ryšio sistemos), prieštankinė amunicija ir kiti kritiniai įrenginiai. 16 pozicijų atrinkta iš Indijos pakrančių apsaugos tarnybos, o likusios 389 – iš gynybos viešojo sektoriaus įmonių. Indigenizacijos terminai ir konkretūs reikalavimai skelbiami SRIJAN portale.
	https://www.pib.gov.in/PressReleaseDetail.aspx?PRID=2300723&reg=48&lang=1 

	2026-08-04
	Mokesčių įstatymo pataisos palengvins sąlygas užsienio duomenų centrams ir pratęs mokesčių lengvatas elektronikos gamybai. Pasiūlytomis pataisomis užsienio debesijos paslaugų teikėjams, naudojantiems Indijos duomenų centrus, supaprastinama mokesčių lengvatų taikymo tvarka ir sudaroma galimybė naudotis nuomojamais duomenų centrų pajėgumais. Taip pat nuo 5 iki 15 metų pratęsiama mokesčių lengvata užsienio įmonėms, tiekiančioms mašinas, įrankius ir kapitalo įrangą Indijos elektronikos sutartinės gamybos įmonėms.
	https://www.newindianexpress.com/business/2026/Aug/04/new-tax-bill-boosts-data-centres-electronics-contract-manufacturing 

	BANGLADEŠAS

	2026-08-31
	Danijos laivybos grupės „AP Møller-Maersk“ dukterinė įmonė „APM Terminals“ pradėjo „Laldia“ konteinerių terminalo statybą Čattograme – šis projektas turėtų padidinti Čattogramo uosto pajėgumą beveik trečdaliu ir pagerinti krovinių tvarkymo efektyvumą. 550 mln. JAV dolerių vertės terminalas, statomas Laldia Char vietovėje netoli Karnaphuli upės žiočių, turėtų būti atidarytas 2030 m. ir per metus aptarnauti vieną milijoną dvidešimties pėdų ekvivalento vienetų (TEU). „AP Moller-Maersk Line“ taip pat išreiškė susidomėjimą tiesioginėmis investicijomis į Bangladešo laivų statybos pramonę.
	https://www.thedailystar.net/business/economy/news/laldia-terminal-construction-begins-4260631

https://www.thedailystar.net/business/economy/news/maersk-wants-invest-bangladeshs-shipbuilding-4259641 

	2026-08-30
	Bangladešo mikrofinansų sektorius pereina prie DI ir duomenimis grindžiamo modelio – mikrofinansų institucijos vis dažniau taiko automatizuotą KYC, duomenų analizę ir prognozavimo priemones kredito rizikai vertinti. Kartu pabrėžiama duomenų apsaugos, kibernetinio saugumo ir skaitmeninio raštingumo svarba, ypač kaimo vietovėse ir tarp moterų.
	https://www.newagebd.net/post/business-front/311656/microfinance-moves-towards-ai-driven-financial-inclusion-padakhep-ded 

	2026-08-19
	Bangladešas supaprastina investavimo ir eksporto procedūras – Bangladešo investicijų plėtros institucija (BIDA) centralizavo paslaugas vieno langelio principu ir į savo skaitmeninę platformą integravo eksporto paslaugas, taip siekdama mažinti administracines kliūtis ir gerinti verslo aplinką.
	https://www.thedailystar.net/business/organisation-news/news/bida-moves-ease-investment-export-procedures-4251116 

	2026-08-19 
	Bangladešas atnaujins pagrindinius makroekonominius rodiklius – siekiant geriau atspindėti besikeičiančią ekonomikos struktūrą ir gerinti oficialių duomenų kokybę, planuojama perskaičiuoti vartotojų kainų (CPI), gamintojų kainų (PPI), darbo užmokesčio (WRI) ir pramonės produkcijos (IIP) indeksus. Naujosios metodikos galėtų būti pradėtos taikyti nuo 2027 m. birželio, o CPI ir WRI baziniai metai būtų atnaujinti anksčiau.
	https://thefinancialexpress.com.bd/bangladesh/four-key-macroeconomic-indicators-being-rebased 

	2026-08-17
	Bangladešo prekybos ministras Khandakar Abdul Muktadir paragino Lietuvos technologijų įmones išnaudoti investicijų ir verslo plėtros galimybes sparčiai augančiuose Bangladešo IRT, finansinių technologijų ir kituose technologijų sektoriuose. Pabrėžtas kvalifikuotas jaunimas, didelė laisvai samdomų specialistų bazė ir galimybės per Bangladešą plėstis į platesnę Pietų Azijos rinką. Susitikime su Lietuvos Ambasadore Diana Mickevičiene taip pat aptartos Lietuvos ir Bangladešo bendradarbiavimo galimybės IRT, kibernetinio saugumo ir finansinių technologijų srityse bei viešojo ir privačiojo sektorių partnerysčių plėtra.
	https://www.thedailystar.net/business/economy/news/muktadir-urges-lithuania-invest-ict-fintech-sectors-4249291 

	2026-08-12
	JAV paragino Bangladešą stiprinti viešųjų finansų skaidrumą ir viešinti valstybinių pirkimų informaciją. 2026 m. JAV Valstybės departamento Fiskalinio skaidrumo ataskaitoje pažymėta, kad Bangladešo vyriausybė padarė pažangą skelbdama biudžeto ir finansines ataskaitas, tačiau išlieka trūkumų viešųjų pirkimų informacijos prieinamumo, biudžeto pajamų ir išlaidų išsamumo bei Aukščiausiosios audito institucijos (CAG) nepriklausomumo srityse. JAV rekomendavo viešinti pagrindinę informaciją apie gamtos išteklių gavybos sutarčių sąlygas, užtikrinti faktinių pajamų ir išlaidų atitiktį patvirtintam biudžetui bei stiprinti CAG finansinį ir institucinį savarankiškumą.
	https://www.dhakatribune.com/bangladesh/foreign-affairs/417313/us-urges-bangladesh-to-disclose-govt-procurement 

	2026-08-10
	Vyriausybė sudarė 22 narių darbo grupę biurokratijai mažinti ir verslo sąlygoms gerinti. Darbo grupė prižiūrės reformas, skirtas supaprastinti licencijų ir kitų leidimų išdavimą bei valstybinių paslaugų teikimą verslui, įskaitant vieno langelio principo paslaugas, automatinius patvirtinimus ir galimybę internetu sekti procedūrų eigą. Darbo grupei vadovaus finansų ir planavimo ministras Amir Khosru Mahmud Chowdhury. Joje taip pat dalyvaus atitinkamų sričių ministrai, aukšto rango valstybės pareigūnai ir pagrindinių verslo organizacijų atstovai.
	https://www.tbsnews.net/bangladesh/govt-forms-22-member-taskforce-cut-red-tape-ease-doing-business-1511691 

	2026-08-10
	Nustatyti penki pagrindiniai IRT (ICT) ir telekomunikacijų sektorių prioritetai. Vyriausybė daugiausia dėmesio skirs mokesčių reformai ir ryšio infrastruktūros gerinimui, taip pat skaitmeninei viešajai infrastruktūrai, dirbtinio intelekto srities kompetencijų ugdymui ir elektronikos gamybai. Vyriausybės patarėjo Rehan Asif Asad teigimu, sektoriui bus siekiama užtikrinti nuoseklią ir į ateitį orientuotą politiką, grindžiamą penkerių metų mokesčių sistema.
	https://www.thedailystar.net/business/economy/news/five-priorities-outlined-ict-telecom-sectors-4243821 

	ŠRI LANKA

	2026-08-20
	Šri Lanka spartina skaitmeninės ekonomikos plėtrą – iki 2026 m. pabaigos planuojama išduoti pirmąją skaitmeninę tapatybės kortelę, o nuo rugsėjo transporto baudų mokėjimai bus vykdomi tik internetu; vyriausybė siekia iki 2030 m. skaitmeninės ekonomikos vertę padidinti iki 30 mlrd. JAV dolerių. Kartu siekiama pereiti nuo naujųjų technologijų vartojimo prie jų kūrimo, stiprinant skaitmeninės ekonomikos infrastruktūrą, inžinerinius gebėjimus, startuolių ekosistemą ir produktų kūrimą bei siekiant iki 2030 m. pasiekti 5 mlrd. JAV dolerių skaitmeninio eksporto pajamas; taip pat planuojama pritraukti daugiau tarptautinių technologijų centrų (GCC) ir gerinti verslo aplinką IT sektoriui, supaprastinant leidimų bei politikos procesus ir peržiūrint elektros energijos tarifus bei mokesčius.
	https://www.ft.lk/business/Digital-ID-online-fines-on-schedule-as-President-reviews-30-b-digital-economy-strategy/34-796257#goog_rewarded 

https://www.themorning.lk/articles/xMM6lMUzzDFtw6CjQryZ

	MALDYVAI

	2026-08-21
	Maldyvuose spartinamas atsinaujinančiosios energetikos projektų įgyvendinimas. Vyriausybė siekia iki 2028 m. iš atsinaujinančiųjų energijos išteklių pagaminti 33 proc. šalyje suvartojamos elektros energijos; įgyvendinus vykdomus ir planuojamus projektus, atsinaujinančiosios energijos gamybos pajėgumai turėtų padidėti dar 330 MW. Šiuo metu jau veikia 6,5 MW saulės fotovoltinės sistemos Raa atole, 11 MW sistemų įrengimas artėja prie pabaigos, o dar 14,5 MW hibridinių sistemų projektas perduotas rangovui. Taip pat planuojama įrengti apie 40 MW baterijų energijos kaupimo sistemų 18 salų, o bendri įrengti atsinaujinančiosios energijos pajėgumai per pastaruosius dvejus metus padidėjo nuo 53 iki 116 MW.
	https://psmnews.mv/en/186395 

	2026-08-18
	Parlamentas priėmė Pajamų mokesčio įstatymo pataisas, kuriomis dvigubinamas užsienio rangovams taikomas išskaičiuojamasis mokestis (withholding tax) – nuo 5 iki 10 proc. Mokestis taikomas mokėjimams užsienio statybos rangovams už Maldyvuose vykdomus darbus. Vyriausybės teigimu, pakeitimu siekiama sudaryti sąžiningesnes ir konkurencingesnes sąlygas Maldyvų įmonėms, konkuruojančioms su užsienio rangovais dėl statybos projektų. Tikimasi, kad pakeitimas kasmet papildys valstybės biudžeto pajamas vidutiniškai 251 mln. MVR.
	https://en.mmtv.mv/11552 

	NEPALAS

	2026-08-31
	Nepalui atstatyti po niokojančių potvynių gali prireikti 4–5 mlrd. JAV dolerių – tai sudarytų beveik dešimtadalį šalies ekonomikos. Rugpjūčio pabaigoje ledyno griūtis sukėlė didžiulius purvo, ledo ir uolienų srautus Himalajų upių sistemose; Nepale ir Tibete žuvo daugiau kaip 600 žmonių, o daugiau kaip 2 tūkst. laikomi dingusiais. Potvyniai sunaikino tiltus ir kelius bei apgadino hidroelektrines, kurių bendra galia sudaro daugiau kaip 12 proc. šalies elektros gamybos pajėgumų, todėl nelaimė reikšmingai paveiks nuo perlaidų, turizmo ir hidroenergetikos priklausančią Nepalo ekonomiką.
	https://www.reuters.com/world/china/nepal-needs-least-4-billion-rebuilding-finance-minister-says-2026-08-29/ 

	2026-07-20
	Nepalas stiprina investicinės aplinkos ir verslo plėtros potencialą: 2026 m. kovą suformuota nauja vyriausybė paskelbė plataus masto administracines reformas, orientuotas į geresnį viešųjų paslaugų teikimą, korupcijos mažinimą, verslo steigimo ir užsienio kapitalo bei technologijų pritraukimo palengvinimą bei procedūrų skaitmenizavimą. Vyriausybė siekia per penkerius metus šalies ekonomiką priartinti prie 100 mlrd. JAV dolerių, o šiuo metu svarstoma daugiau kaip 50 ekonominių reformų įstatymų, kurių dalis laukia priėmimo nuo 2018 m. Britų ambasados ir Department for Business and Trade užsakymu atlikta Nepalo technologijų ir IT paslaugų sektoriaus analizė parodė, kad ITC sektoriaus vertė šiuo metu siekia apie 436–489 mln. GBP, o iki 2029 m. gali viršyti 1,5 mlrd. GBP. Didžiausias potencialas įžvelgiamas kibernetinio saugumo, fintech, GovTech ir taikomojo dirbtinio intelekto srityse. Bendradarbiaujant su ES delegacija, atliktas pirmasis išsamus Nepalo migracijos į Europą koridoriaus vertinimas: išduotų darbo leidimų skaičius išaugo nuo 4 585 2016–2017 m. iki 77 181 praėjusiais metais, o bendras Nepalo piliečių, išvykusių į Europą, skaičius, tyrėjų vertinimu, gali siekti apie 500 tūkst.
	https://beedmanagement.substack.com/p/nepal-is-open-for-business-again 

	Lietuvos turizmo sektoriui aktuali informacija

	ŠRI LANKA

	2026-08-05
	Vyriausybė pradėjo rengti planus paversti Delft salą, garsėjančią olandų laikotarpio griuvėsiais ir laukiniais arkliais, pirmąja Šri Lankos nulinės emisijos ekoturizmo vietove. 
	https://www.ft.lk/front-page/Govt-to-make-Delft-Island-SL-s-first-zero-emission-tourism-destination/44-795606 

	NEPALAS

	2026-08-31
	Nepalo turizmo valdyba po potvynio stiprina informacijos apie turistus koordinavimą – po rugpjūčio 26 d. Bhotekoshi upės staigaus potvynio nuspręsta įsteigti informacijos centrą, kuris teiks duomenis apie dingusius ir išgelbėtus turistus bei padės koordinuoti jų paieškos ir gelbėjimo darbus. Centras taip pat turėtų užtikrinti integruotą informacijos sistemą, apimančią Turizmo valdybą, turistų policiją ir turizmo sektoriaus organizacijas.
	https://myrepublica.nagariknetwork.com/news/tourism-board-to-run-information-desk-to-share-updates-on-tourists-70-83.html 

	2026-08-23
	Kathmandu rajono administracija suteikė privatiems hosteliams vieno mėnesio terminą įgyvendinti visus 21 nustatytą veiklos standartą, reaguodama į augantį skundų skaičių dėl prastų gyvenimo sąlygų, piktnaudžiavimo, per didelių kainų, higienos ir saugumo trūkumų. Už pažeidimus kai kuriems bendrabučiams jau skirtos iki 300 tūkst. NPR baudos, o dalis jų uždaryta.
	https://myrepublica.nagariknetwork.com/news/kathmandu-administration-gives-hostels-one-month-ultimatum-to-meet-standard-13-36.html 

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	BANGLADEŠAS

	2026-08-20
	Bangladeše pradėtas pirmasis prie elektros tinklo prijungtas agrivoltikos bandomasis projektas – 49,6 kWp projektas Chuadangoje derina saulės energijos gamybą su žemės ūkiu, tame pačiame plote auginant žemės ūkio kultūras. ES ir Vokietijos bendrai finansuojamu projektu siekiama surinkti duomenis, kurie padėtų formuoti nacionalinę politiką ir plėtoti šį modelį šalyje, Bangladešui siekiant iki 2030 m. iš švarių energijos šaltinių pagaminti 20 proc. elektros.
	https://www.thedailystar.net/business/economy/news/bangladesh-launches-first-grid-connected-agrivoltaics-pilot-4251921 

	Lietuvos ekonominiam saugumui aktuali informacija

	INDIJA

	2026-08-31
	Indija tapo svarbia benzino tiekėja Rusijai – dėl Ukrainos dronų atakų smarkiai sutrikus Rusijos naftos perdirbimo infrastruktūrai, šalis, nepaisant savo, kaip vienos didžiausių pasaulio naftos eksportuotojų, statuso, buvo priversta importuoti benziną. Rugpjūtį Rusijos jūrinis benzino importas pasiekė rekordinį ~125 tūkst. barelių per dieną lygį, o Indijos perdirbėjai birželį–liepą į Rusiją išsiuntė daugiau kaip 1 mln. barelių benzino – manoma, kad tai pirmasis toks tiekimas iš Indijos į Rusiją. Didžioji dalis Indijos tiekimo buvo iš Gudžarato „Vadinar“ perdirbimo gamyklos, kurią valdo „Nayara Energy“, 50 proc. priklausanti Rusijos „Rosneft“. Tuo pat metu Indijos rusiškos žalios naftos importas birželį–liepą viršijo 2,6 mln. barelių per dieną ir sudarė daugiau nei pusę viso šalies žalios naftos importo, todėl dalis į Rusiją eksportuoto benzino galėjo būti pagaminta iš rusiškos naftos. Situacija taip pat didina sankcijų riziką Indijai – JAV svarstomame įstatyme numatyta galimybė šalims, perkančioms didelius Rusijos energijos išteklių kiekius, taikyti iki 100 proc. tarifus.
	https://timesofindia.indiatimes.com/business/india-business/india-buys-record-2-6-mbd-russian-crude-oil-refines-some-of-it-and-now-sends-it-back-as-petrol-why-one-of-worlds-biggest-oil-suppliers-russia-has-been-forced-to-import-1-million-barrels-in-2-months-from-india-/articleshow/133649307.cms 

https://www.newindianexpress.com/world/2026/Aug/30/india-emerges-as-key-petrol-supplier-to-russia-as-refinery-attacks-disrupt-fuel-supplies-2


https://indianexpress.com/article/business/russia-turns-to-india-to-meet-petrol-demand-after-oil-infrastructure-takes-a-hit-in-ukraine-strikes-10851196/ 



	2026-08-30
	rusija pateikė pasiūlymą dėl Indijos planuojamo daugiau kaip 50 000 mln. rupijų vertės sandorio įsigyti dar penkias S-400 oro gynybos sistemos eskadriles – pasiūlymas šiuo metu vertinamas Indijoje. Jei sandoris būtų sudarytas, naujų sistemų tiekimas galėtų prasidėti maždaug po trejų metų; Indija šiuo metu jau eksploatuoja keturias iš pagal ankstesnę sutartį užsakytų penkių S-400 eskadrilių, o kartu plėtoja ir vietinę ilgojo nuotolio oro gynybos sistemą pagal „Project Kusha“.
	https://www.firstpost.com/world/russia-submits-bid-for-indias-50000-crore-deal-to-buy-5-more-s-400-squadrons-report-14041956.html 

	2026-08-27
	Rugsėjo 9–11 d. Naujajame Delyje pirmą kartą vyks tarptautinė pramonės paroda „INNOPROM. India“, kurią organizuoja rusijos pramonės ir prekybos ministerija bei Indijos prekybos ir pramonės ministerija. Parodoje bus pristatomos mechanikos inžinerijos, kasybos, metalurgijos, chemijos, IT, farmacijos ir medicinos technologijos, o verslo programoje numatyti rusijos ir Indijos įmonių susitikimai bei verslo partnerių paieška.
	El. paštu gautas kvietimas (informacija apie parodą: https://expo.innoprom.com/en/media/news/tpost/a71bhfihx1-the-first-innoprom-in-india-will-take-pl_ 

	2026-08-18
	Indijos ekonomisto ir buvusio JT patarėjo Santosh Mehrotra teigimu, 50 proc. sumažinus rusiškos naftos importą, metinė Indijos naftos importo sąskaita galėtų padidėti 5–10 mlrd. JAV dolerių. Toks pokytis taip pat galėtų didinti infliacinį spaudimą, silpninti rupiją ir didinti einamosios sąskaitos deficitą.
	https://www.aninews.in/news/business/indias-oil-import-bill-may-rise-usd-5-10-billion-if-russian-crude-purchases-fall-50-economist20260815230349/ 

	2026-08-13
	rusija 2026 m. liepą sudarė apie 52 proc. Indijos žalios naftos importo, palyginti su 48,6 proc. birželį, todėl, Global Trade Research Initiative (GTRI) vadovas Ajay Srivastava pažymi, kad tokia priklausomybė riboja Indijos galimybes greitai sumažinti rusiškos naftos pirkimus, nepaisant JAV grasinimų taikyti papildomus muitus šalims, importuojančioms rusišką naftą. GTRI teigia, kad staigus rusiškos naftos importo mažinimas galėtų padidinti Indijos naftos importo sąskaitą, sutrikdyti naftos perdirbimo veiklą, išplėsti prekybos deficitą ir padidinti infliacinį spaudimą, taip pat sustiprinti Indijos priklausomybę nuo nestabilaus Vakarų Azijos regiono. Tuo metu Indijos žalios naftos importo sąskaita balandžio–birželio mėn. išaugo apie 61 proc., iki 49,8 mlrd. JAV dolerių, nors importuotos naftos kiekis sumažėjo.
	https://timesofindia.indiatimes.com/business/india-business/what-trump-tariffs-russia-now-supplies-more-than-half-of-indias-crude-oil-imports/articleshow/133216108.cms 

	BANGLADEŠAS

	2026-08-07
	Dėl Vakarų sankcijų Bangladešo eksportas į rusiją per ketverius metus sumažėjo daugiau nei perpus. Bangladešo eksportas į rusiją sumažėjo nuo 638 mln. JAV dolerių 2021–2022 m. iki 257 mln. JAV dolerių 2025–2026 m., o importas išaugo nuo 474 mln. iki 1,59 mlrd. JAV dolerių. Didžiausia kliūtis prekybai tapo mokėjimų už eksportą vykdymas: Bangladešo tekstilės eksportuotojai nuo 2024 m. negali atgauti dalies mokėjimų, o daugiau kaip 10 tūkst. Bangladešo darbuotojų rusijoje negali oficialiais bankiniais kanalais pervesti pajamų į šalį. Sankcijos taip pat apsunkino 11,38 mlrd. JAV dolerių vertės rusijos paskolos Bangladešo Rooppur atominės elektrinės projektui grąžinimą. Bangladešas ir rusija ieško alternatyvių atsiskaitymo mechanizmų, įskaitant galimybę Dhakoje įsteigti rusijos valstybinio Sber Bank filialą, kuris sudarytų sąlygas atsiskaityti nacionalinėmis valiutomis, panašiai kaip jau veikia rusijos ir Indijos prekyboje.
	https://www.thedailystar.net/news/bangladesh/news/fallout-us-sanctions-exports-russia-more-halve-4-years-4242011 

	Bendra akreditacijos valstybių ekonominė informacija

	INDIJA

	2026-08-14
	Teigiama, kad ES Dirbtinio intelekto (DI) akto reikalavimai Indijai galėtų tapti galimybe plėtoti atitikties dokumentavimo ir kitų su DI reguliavimu susijusių paslaugų sektorių.
	https://www.thehindu.com/opinion/op-ed/europes-ai-rules-may-become-indias-opportunity/article71342087.ece 

	2026-08-11
	Prekybos ministras Piyush Goyalas pasiūlė išplėsti Indijos viešųjų pirkimų platformos GeM naudojimą, įtraukiant daugiau valstybinių institucijų ir išplečiant jos aprėptį iki rajonų lygmens, siekiant didesnės konkurencijos ir palankesnių kainų. Platformoje jau kasmet vykdoma daugiau kaip 5 trln. rupijų viešųjų pirkimų, reikšmingą dalį sudaro gynybos sektoriaus pirkimai. Rengiama GeM 2.0 versija numato papildomas funkcijas ir technologinius patobulinimus, įskaitant DI bei finansinių sistemų integraciją.
	https://economictimes.indiatimes.com/news/india/piyush-goyal-pushes-for-onboarding-more-state-agencies-to-gem/articleshow/133134316.cms?from=mdr 

	2026-08-06
	Valstybinė bendrovė „Pawan Hans Limited“ (PHL) rugpjūčio 5 d. pasirašė MoU su Norvegijoje įsikūrusia „Noemi Aerospace“ (Elfly AS) dėl bendradarbiavimo kuriant naujos kartos tvarios aviacijos technologijas, įskaitant elektrinius hidroplanus. Bendradarbiavimu siekiama prisidėti prie Indijos žaliosios aviacijos plėtros.
	https://www.millenniumpost.in/business/pawan-hans-noemi-aerospace-ink-pact-to-explore-next-gen-tech-671183 

	2026-08-06
	„Financial Times“ komentare teigiama, kad Indijos ir Artimųjų Rytų–Europos ekonominis koridorius (IMEC), kuriuo Narendra Modi siekė sukurti alternatyvą Kinijos „Belt and Road“ iniciatyvai, susiduria su geopolitinėmis kliūtimis. Dėl įtampos tarp Saudo Arabijos ir Izraelio bei platesnio nestabilumo regione kyla abejonių dėl koridoriaus perspektyvų ir jo įgyvendinimo terminų.
	https://www.ft.com/content/c56d21b4-1738-4b53-ad78-79f29b5de798 

	2026-08-05
	Indijos saulės modulių gamintojai siekia ES rinkos, nes ES spartina dekarbonizaciją ir siekia mažinti priklausomybę nuo Kinijos. Vis dėlto, pramonės atstovų teigimu, šios galimybės didele dalimi priklausys nuo ES–Indijos LPS pasirašymo. Iki šiol Indijos gamintojams buvo sudėtinga konkuruoti Europos ir kitose pagrindinėse eksporto rinkose su gerokai pigesniais Kinijos gaminiais. Tokios įmonės kaip „Adani New Industries“ ir „Waaree Energies“ daugiausia orientavosi į JAV rinką, kur dėl Kinijos gaminiams taikomų ribojimų Indijos saulės moduliai yra konkurencingesni.
	https://www.livemint.com/industry/indian-solar-panel-makers-eye-europe-export-market-eu-fta-11785858124895.html 

	ŠRI LANKA

	2026-08-10
	Šri Lankos duomenų apsaugos institucija išleido aplinkraštį Nr. 01/2026, kuriuo viešojo sektoriaus institucijos įpareigojamos nustatyti duomenų valdymo tvarką, paskirti duomenų apsaugos pareigūnus ir atlikti duomenų auditus bei poveikio vertinimus, prieš 2027 m. sausio 1 d. įsigaliojant pagrindinėms Asmens duomenų apsaugos įstatymo nuostatoms, pabrėždama, kad patikimas duomenų valdymas yra būtinas visuomenės pasitikėjimui skaitmeninėmis paslaugomis stiprinti ir tarptautinėms investicijoms bei technologijų įmonėms pritraukti.
	https://dailynews.lk/2026/08/10/business/1032611/data-protection-framework-vital-for-sri-lankas-digital-economy/ 

